Opstillingsgrundlag til bestyrelsen i Alternativets Lokalafdeling Hørsholm-Fredensborg 2022.

Mit navn er Ingrid Olsen. Jeg bor i Humlebæk og mine børn er opvokset her.

Jeg er uddannet som fysioterapeut. I flere år arbejdede jeg på Bispebjerg Hospital og efterfølgende som distriktsfysioterapeut i Helsingør. Mit tidligere og nuværende arbejde som visitator på ældreområdet i Helsingør Kommune igennem mange år, har givet mig en del indsigt i, hvad der rører sig på Ældre- og social området.

Derudover er jeg meget interesseret i energipolitikken og især hvordan den kan udmøntes lokalt i vores område. Som bestyrelsesmedlem i mindre en andelsboligforening her i Humlebæk har jeg deltaget i arbejdet med at undersøge alternative muligheder til vores nuværende gasfyr.

Endelig har jeg fulgt foreningen Gode penge igennem nogen tid og deltaget i højskoleophold i deres regi i 2020. Min overbevisning er, at fokus på pengepolitikken er utrolig vigtig vel vidende at det selvfølgelig ikke er et lokalpolitisk emne.

Jeg har siddet i lokale bestyrelse i Hørsholm-Fredensborg siden 2018, hvor jeg fungeret som kasserer. Derudover har jeg repræsenteret lokalafdelingen i Storkreds Nordsjællands bestyrelse siden 2021.

Alternativet repræsenterer fortsat mine politiske holdninger og drømme bedst. Derfor ønsker jeg at bidrage mest muligt til lokalbestyrelsens arbejde.

Jeg vil i den kommende periode arbejde på at mobilisere flere medlemmer lokalt. Det er forudsætningen for, at vi som parti kan påvirke udviklingen lokalt og støtte vores partikollegaer generelt forud for et kommende Folketingsvalg.

Venlig hilsen

Ingrid Olsen